Krisistyd kweek kreatiwiteit | Netwerk24
Deur Heilie Combrinck 08 Oktober 2020 06:01
BINNE elke krisis is daar geleent-hede - dít is tydens die COVID-19 pandemie bewys.
Op Despatch het die Rautenbachs van die Symara-tekstielfabriek in die krisistyd hul sakevernuf - wat oor drie generasies en byna ses dekades strek - ingespan om nuwe produksie-lyne te skep.
"In 'n krisistyd moet 'n mens nooit hoop verloor nie. Dán is dit tyd vir anders dink en fokus op oplossings om aan te pas en te oorleef.
"Dit is juis in tye soos dié waar mense met die mees kreatiewe en briljante planne vorendag kom," sê Andrea Rautenbach, tekstielontwerper by Symara.
Sy volg in die voetspore van haar ouma, Sya Maria Rautenbach, wat sowat 58 jaar gelede met breiwerk die familiebesigheid in 'n motorhuis op die dorp begin het. Vandag is Symara een van die toonaangewende tekstielfabrieke in die Oos-Kaap. Klere vir sport en vir skole was die rede vir Symara se bestaan en deur al die jare die hoof inkomstestroom, totdat COVID-19 die wêreld getref het.
"Ewe skielik het die markte, waaraan ons dekades lank voorsien het, nie meer bestaan nie.
"Vir Symara se voortbestaan moes ons aanpas en nuwe produkte begin vervaardig. Gelukkig het ons groot bestellings vir mondmaskers ontvang en kon ons fabriek se deure deur die inperkingstyd oophou."
Die soeke na nuwe idees is by Symara nie net beperk tot die bestuurspan nie. Hier word werkers aangemoedig om deel van die oplossings te wees en om met nuwe idees vorendag te kom. Van die nuwe produksielyne is juis te danke aan idees vanuit die werkerskorps.
"Elkeen kom met idees en dít is só aansteeklik, amper elke week is daar 'n nuwe produk.
"Ons het die masjinerie, ongelooflike kreatiewe ontwerpers en baie vaardige werkers. wat dit alles moontlik maak,"sê Andrea.
Maak jou baba-kamer mooi
"Kyk net hoe kreatief en handig hierdie doeksakke is! Dit is een van die idees uit die werkerskorps en dit het daartoe gelei dat ons 'n hele babareeks begin vervaardig het.
"Die lekker van ons produk-reeks is dat dit uitgebou kan word, want die ontwerpe word in temas gedruk. So jy kan 'n hele babakamer toerus met bypassende ontwerpe."
Nog 'n idee van 'n werker, Talana Emms, is 'n handige son- en windskerm wat oor 'n baba-karstoel of drastoel getrek kan word.
Mooigoed vir die tafel
Bypassende ontwerpe soos dié van die baba-reeks, geld ook vir die interieur-afdeling met kussingslope, tafellopers, servette, plekmatjies en vele ander interessanthede.
Dit alles is unieke tema-ontwerpe waarop 'n mens kan uitbou en selfs 'n tafel vir enige geleentheid spoggerig kan dek.
"Ons is weekliks besig om nuwe items te vervaardig en te improviseer. Ons fabriekswinkel se voorraad en rakke verander konstant.
"Een van die dae begin ons met ons strandhuisreeks en uniek-eie Suid-Afrikaanse Kersfees-reeks," sê Andrea.
Symara doen nie massavervaar- diging nie, en verpersoonliking van ontwerpe word ook gedoen, solank daar 'n redelike hoeveelheid daarvan gedruk word.
Iets van als in fabriekswinkel
Erica Goliath, wat die afgelope 27 jaar in die fabriekswinkel werk, sê die aanpassings weens die COVID-19 pandemie is nou opwindend en propvol verrassings.
"Genade, dit is omtrent elke dag iets nuuts! Ek geniet dit en dit is ook lekker om te sien hoe opgewonde die kliënte in die winkel raak oor al die mooi goed."
Nuwe produkte op die rakke sluit in braaivoorskote met humoristiese slagspreuke, houtborde en koffie- bekers met ikoon-handelsmerke daarop gedruk.
Andrea sê die transformasie van Symara is met ope arms deur die gemeenskap verwelkom en die fabriekswinkel raak nou 'n gereelde kuierplek vir mense wat nie kan wag nieom te sien wat is nuut op die rakke.
"Dit is 'n lekker verhouding en ons is trots daarop dat ons kan voortgaan om ons gemeenskap te dien," sê Andrea.
Die Symara fabriekswinkel by 10 Graham Bellstraat is in Despatch se industriële gebied en is oop op weeksdae en nou ook op Saterdagoggende.